Die Sint Joris die Zograf-klooster is ’n Bulgaarse klooster op Berg Athos in Griekeland. Dit word ook net die Zograf-klooster (Bulgaars: Зографски манастир; Grieks: Μονή Ζωγράφου, Moní Zográphou) genoem. Daar is tans sowat 15 monnike. Die klooster is in die laat 9de of vroeë 10de eeu gestig deur drie Bulgare van Ohrid. Dit is genoem na die 13de- of 14de-eeuse Ikoon van Sint Joris bekend as Sint Joris die Zograf (Светѝ Гео̀рги Зогра̀ф). Dié naam kom van die geloof dat die ikoon homself geskilder het op ’n voorbereide doek (zograf(os) in Grieks beteken "skilder"). Die vroegste bewyse van die klooster se bestaan dateer uit 980 n.C. Tydens die Middeleeue is die klooster ruimhartig ondersteun deur die Bulgaarse heersers, soos Iwan Asen II en Iwan Aleksander, omdat dit ’n saak van trots was dat Bulgarye ’n klooster op Berg Athos het. Die klooster het ook grond van Bisantynse keisers soos Leo VI die Wyse en Serwiese heersers gekry. Die Zograf-klooster is in 1275 geplunder en afgebrand deur Kruisvaarders onder bevel van die Bisantynse keiser Michael VIII Paleologus, en 26 monnike is vermoor.